Apple Lisa prišiel so spôsobom ovládania počítača, ktorý dnes považujeme za samozrejmý.
Tento článok sme aktualizovali: Hodnotné materiály z času na čas dopĺňame o nové informácie, poznatky či screenshoty, naopak neaktuálne rady či informácie dáme preč a nahradíme novými. Všetky doplnené články označujeme.
Tento týždeň sme si pripomenuli zaujímavú udalosť vo svete techniky, ktorá sa udiala pred vyše 41 rokmi. Spoločnosť Apple Computer 19. januára 1983 uviedla na trh počítač Apple Lisa. Osobné počítače do tej doby využívali na navigáciu najmä príkazový riadok a jednoduché tabuľkové aplikácie. Lisa tento spôsob nahradila niečím úplne novým a stala sa prvým sériovo vyrábaným osobným počítačom s myšou a grafickým rozhraním.
Lisa predstavila metaforu "pracovnej plochy" a "zložiek", v ktorých sú uložené "súbory", s ktorými následne používateľ mohol pracovať. Súbory sa po spustení otvárali v "oknách" a používateľ s nimi okrem klávesnice manipuloval myšou, ktorá na obrazovke posúvala virtuálny kurzor. Áno, Lisa používateľom predstavila spôsob ovládania osobného počítača, ktorý všetci používame dodnes.
Pozrite si súdobú prezentáciu funkcií Apple Lisa. Schválne, koľko z toho, čo dnes na počítači robíte, by ste zvládli aj s ňou?
Nebol to však Apple, kto toto ovládanie vymyslel. Autorstvo patrí spoločnosti Xerox. Dnes notoricky známy výrobca tlačiarní a kopírovacích zariadení sa na prelome 70. a 80. rokov venoval vývoju grafických a komunikačných rozhraní pre osobné počítače. V roku 1979 jeho vývojové stredisko navštívil Steve Jobs a nadchol ho ich koncept ovládania počítača myšou a metaforou pracovnej plochy. S Xeroxom dohodol, aby sa Apple mohlo týmto konceptom inšpirovať a zapracovať ho do projektu Apple Lisa.
TIP: Počítaču Lisa sme sa pred časom venovali aj v našom videu:
Na trhu neuspel
Vývoj Apple Lisa začal v roku 1978 a do predaja bola uvedená o 5 rokov neskôr. Napriek svojej technologickej vyspelosti však veľký komerčný úspech nezožala. Bola v predaji dva roky a predalo sa iba 10-tisíc kusov. Kameňom úrazu bola cena. Apple si v roku 1983 za "počítač budúcnosti" pýtal 9 995 dolárov (pri dnešnej hodnote peňazí by to zodpovedalo cene takmer 25-tisíc eur).
Počítač doplatil aj na kolíziu s iným ikonickým počítačom kalifornskej firmy. Pred dokončením Apple Lisa bol Steve Jobs z projektu pre interné nezhody z projektu odvolaný. To ho podnietilo začať pracovať na podobnom, avšak podstatne lacnejšom počítači. Výsledkom bol Macintosh 128K predstavený v roku 1984. S Apple Lisa zdieľal viacero kľúčových prvkov vrátane myši a grafického rozhrania s plochou, oknami a súbormi. Stál však iba štvrtinu ceny Apple Lisa. Predával sa za 2 495 dolárov (dnes by to bolo asi 5800 eur).
Apple Lisa je súčasťou nášho zoznamu 20 najdôležitejších produktov, ktoré dal Apple svetu:
(1 EUR = 1,1403 USD)